Foto’s: Boer skenk waardevolle ossewa aan monumentJan Adriaan Oosthuizen by die ossewa wat hy aan die Voortrekkermonument geskenk het. (Foto: Verskaf / Voortrekkermonument) ŉ Boer van die Morgenzon-distrik in Mpumalanga het besluit om ŉ bykans eeu-oue ossewa aan die Voortrekkermonument in Pretoria te skenk, al sou hy duisende rande daarvoor kon kry as hy dit verkoop het. Jan Adriaan Oosthuizen (88) het dié ossewa in 1972 ontdek toe hy die plaas Uitzig by ene Kerneels Rautenbach gekoop het. Die ossewa is in 1926 gebou. Volgens Oosthuizen staan die wa al jare lank ongebruik in ŉ stoor op die plaas en dus het hy vanjaar besluit dat dit ŉ nuwe tuiste moet kry. Sy dogter, Wilna Lindique, het haar tot sosiale media gewend om vas te stel of iemand in die wa sou belangstel. Tot haar verbasing was mense glo bereid om duisende rande vir die wa op te dok. Van geld wou Oosthuizen egter niks weet nie. “Ek het vir my dogter gesê ek wil nie hê die wa moet vergaan nie. Sy het op Facebook gesien dit is baie geld werd, maar ek wil nie geld vir die ossewa hê nie. Ek wil hê dit moet bewaar word. “Ek het toe dadelik besluit die Voortrekkermonument is die regte plek waar die ossewa sy laaste staanplek moet kry.” Jaco Cilliers, hoof van erfenisbewaring by die Erfenisstigting, sê so ŉ skenking is van onskatbare waarde vir Afrikanererfenis. “Die wa kry nou ŉ nuwe tuiste en ons is bitter dankbaar vir die skenking. Dit maak ŉ mens se hart warm dat mense ons só vertrou om so ŉ stuk geskiedenis te bewaar.”